
Eelläbirääkimistega pakkumise tulemuste tühistamine

1. Asjaolud ja menetluse käik

Vastavalt Narva Linnavalitsuse 28.05.2014 korraldusele nr 558-k „Hoonestusõiguse seadmiseks eelläbirääkimistega pakkumise väljakuulutamine“ kuulutas Narva Linna Arenduse ja Ökonoomika Amet välja eelläbirääkimistega pakkumise hoonestusõiguse seadmiseks kinnistule  aadressil Ancis Daumani 2, Narvas, katastritunnus 51104:001:0098, maa sihtotstarve – ärimaa 100%, pindala 3 784 m2, bilansilise maksumusega 12 110 eurot. Hoonestusõiguse aastatasu algsuurus 1 211 eurot, pakkumise osavõtutasu 65 eurot ja tagatisraha 606 eurot.

Sellekohased kuulutused avaldati ajalehtedes Äripäev, Gorod, samuti Ametlikes Teadaannetes ning Narva linna veebilehel. 

Hoonestusõiguse seadmiseks korraldatud eelläbirääkimistega pakkumise käigus laekus üks pakkumine hoonestusõiguse seadmiseks hoonestamata munitsipaalmaale aadressil Ancis Daumani 2 OÜ-lt EHRLE CAR WASH (rg-kood 11135542, asukoht Rotermanni tn 5-122, 10111Tallinn).

Narva Linnavalitsuse linnavarakomisjoni 08.07.2014. a koosolekul (protokoll nr 8) arutati OÜ EHRLE CAR WASH pakkumist ning tunnistati see sobivaks hoonestusõiguse seadmiseks hoonestamata munitsipaalmaale aadressil Ancis Daumani 2, Narva, EHRLE automaatsete autopesulate jaamade võrgu loomiseks, investeeringute suurusega summas 210 000 eurot, realiseerimistähtajaga 2 aastat ja pakutava hoonestusõiguse aastatasu suurusega 15 000 eurot.

OÜ EHRLE CAR WASH kinnitas lõplikus pakkumises oma pakkumist hoonestusõiguse aastatasu ja kõigi lisatingimuste kohta vastavuses esialgselt avaldatud pakkumisega. 

Kinnistule asukohaga Ancis Daumani 2, Narva, hoonestusõiguse seadmiseks korraldatud eelläbirääkimistega pakkumise tulemused kinnitati Narva Linnavalitsuse 30.07.2014. a korraldusega nr 826-k.  
08.09.2014. a teatas Narva Arenduse ja Ökonoomika Amet OÜ EHRLE CAR WASH seadusliku esindajale eelläbirääkimistega pakkumise tulemustest ja tegi ettepaneku valida aeg hoonestusõiguse seadmise lepingu sõlmimiseks. 
OÜ EHRLE CAR WASH teatele ei reageerinud ja pole seniajani võtnud Narva Arenduse ja Ökonoomika Ameti esindajaga ühendust hoonestusõiguse seadmise lepingu sõlmimiseks.

2. Õiguslikud alused

Narva linnas linnavara hoonestusõigusega koormamisega seotud küsimusi reguleerib Narva Linnavolikogu 17.03.2005 määrus nr 13/52 “Narva linna munitsipaalomandis oleva hoonestamata maa hoonestusõiguse seadmise kord” (edaspidi ka Kord) ja Narva Linnavolikogu 22.11.2012 määrusega nr 26 kinnitatud Korra muudatused.

Korra § 39 kohaselt, juhul kui hoonestusõiguse seadmise enampakkumise võitja ei sõlmi ühe kuu jooksul enampakkumise võitjaks tunnistamise õigusakti jõustumise hetkest hoonestusõiguse seadmise ja asjaõiguslepingut, on enampakkumise korraldajal õigus tühistada enampakkumise tulemused ja viia läbi korduv enampakkumine. Sellisel juhul enampakkumise võitja poolt tasutud tagatisraha tagastamisele ei kuulu.

Arvestades eeltoodud asjaolusid ja OÜ EHRLE CAR WASH soovimatust sõlmida hoonestusõiguse seadmise lepingut, esinevad põhjused toimunud eelläbirääkimistega pakkumise tühistamiseks.
3. Otsus

3.1.Tühistada Narva Linnavalitsuse 30.07.2014 korraldusega nr 826-k „Hoonestusõiguse seadmise eelläbirääkimistega pakkumise võitja kinnitamine (Ancis Daumani 2, Narva)“ kinnitatud eelläbirääkimistega pakkumise tulemused kinnistule Narvas aadressil Ancis Daumani 2, katastritunnus 51104:001:0098, maa sihtotstarve – ärimaa 100%, pindala 3 784 m2, bilansilise maksumusega 12 110 eurot, hoonestusõiguse seadmiseks.

3.2.Kanda OÜ EHRLE  CAR WASH poolt makstud tagatisraha summas 606 eurot Narva linna eelarvesse.

4. Rakendussätted

4.1. Korraldus jõustub seaduses sätestatud korras.

4.2. Narva Linna Arenduse ja Ökonoomika Ametil teha käesolev korraldus teatavaks  Osaühingule EHRLE CAR WASH. 

4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates haldusakti teatavakstegemise päevale järgnevast päevast.

